CELEX: 31989D0630
Language: el
Date: 1989-12-07 00:00:00
Title: 89/630/ΕΟΚ: Απόφαση του Συμβουλίου της 7ης Δεκεμβρίου 1989 σχετικά με την κοινή δράση που πρέπει να αναληφθεί από τα κράτη μέλη για την έγκριση ενιαίου παγκοσμίου προτύπου παραγωγής της τηλεόρασης υψηλής ευκρίνειας από τη συνέλευση ολομέλειας της διεθνούς συμβουλευτικής επιτροπής ραδιοεπικοινωνιών (CCIR) το 1990

Avis juridique important

|

31989D0630

89/630/ΕΟΚ: Απόφαση του Συμβουλίου της 7ης Δεκεμβρίου 1989 σχετικά με την κοινή δράση που πρέπει να αναληφθεί από τα κράτη μέλη για την έγκριση ενιαίου παγκοσμίου προτύπου παραγωγής της τηλεόρασης υψηλής ευκρίνειας από τη συνέλευση ολομέλειας της διεθνούς συμβουλευτικής επιτροπής ραδιοεπικοινωνιών (CCIR) το 1990  

Επίσημη Εφημερίδα αριθ. L 363 της 13/12/1989 σ. 0030 - 0030 Φινλανδική ειδική έκδοση: Κεφάλαιο 13 τόμος 19 σ. 0121  Σουηδική ειδική έκδοση: Κεφάλαιο 13 τόμος 19 σ. 0121 

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 7ης Δεκεμβρίου 1989  σχετικά με την κοινή δράση που πρέπει να αναληφθεί από τα κράτη μέλη για την έγκριση ενιαίου παγκοσμίου προτύπου παραγωγής της τηλεόρασης υψηλής ευκρίνειας από τη συνέλευση ολομέλειας της διεθνούς συμβουλευτικής επιτροπής ραδιοεπικοινωνιών (CCIR) το 1990  (89/630/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 116,  την πρόταση της Επιτροπής,  Εκτιμώντας:  ότι η τηλεόραση υψηλής ευκρίνειας (HDTV) έχει στρατηγική σημασία για την ευρωπαϊκή βιομηχανία ηλεκτρονικών συσκευών ευρείας κατανάλωσης, που αποτελεί τη βιομηχανική της υποδομή, και για την ευρωπαϊκή βιομηχανία τηλεόρασης και κινηματογράφου·  ότι είναι επιτακτικά αναγκαίο να καταρτιστεί ενιαίο παγκόσμιο πρότυπο τηλεόρασης υψηλής ευκρίνειας για την παραγωγή και τη διεθνή ανταλλαγή προγραμμάτων ώστε να αναπτυχθούν και να διατεθούν στην αγορά εξοπλισμός και προγράμματα·  ότι η ευρωπαϊκή βιομηχανία έχει αναπτύξει, στο πλαίσιο του προγράμματος ΕΥΡΗΚΑ, τις κατάλληλες παραμέτρους γι' αυτό το ενιαίο παγκόσμιο πρότυπο παραγωγής και ότι ο πρωτότυπος εξοπλισμός που κατασκευάζεται με βάση το πρότυπο αυτό έχει επιδειχθεί με επιτυχία στο πλαίσιο της διεθνούς σύμβασης ραδιοτηλεοπτικών μεταδόσεων που πραγματοποιήθηκε το Σεπτέμβριο 1988 στο Μπράιτον·  ότι το Ευρωπαϊκό Συμβούλιο, στη συνεδρίασή του που πραγματοποιήθηκε το Δεκέμβριο του 1988 στη Ρόδο, έδωσε ιδιαίτερη σημασία στην προώθηση ευρωπαϊκού συστήματος τηλεόρασης υψηλής ευκρίνειας στο πλαίσιο της νέας πολιτικής της Κοινότητας στον τομέα των οπτικοακουστικών μέσων·  ότι η απόφαση 89/337/ΕΟΚ (1) ορίζει ως κοινοτικό στόχο την προώθηση ενιαίου παγκοσμίου προτύπου για την παραγωγή προγραμμάτων τηλεόρασης υψηλής ευκρίνειας·  ότι η σύσταση που θα καθορίζει τις τιμές των βασικών παραμέτρων για ένα ενιαίο παγκόσμιο πρότυπο παραγωγής της τηλεόρασης υψηλής ευκρίνειας θα εκπονηθεί, κυρίως, κατά τις συνεδριάσεις της ομάδας μελέτης αριθ. 11, ενόψει της συνόδου της συνέλευσης ολομέλειας της διεθνούς συμβουλευτικής επιτροπής ραδιοεπικοινωνιών (CCIR) το 1990, η οποία θα προσπαθήσει να εγκρίνει παρόμοια σύσταση·  ότι η Κοινότητα παρακολουθεί ως παρατηρητής τις συνεδριάσεις της διεθνούς ένωσης τηλεπικοινωνιών (ITU) και συμμετέχει στις δραστηριότητες της CCIR χωρίς να είναι, ωστόσο, σε θέση προς το παρόν να συμμετάσχει στην έγκριση της σύστασης για την τηλεόραση υψηλής ευκρίνειας από τη CCIR·  ότι, λόγω της μεγάλης οικονομικής σημασίας της τηλεόρασης υψηλής ευκρίνειας, η δράση των κρατών μελών στα πλαίσια της CCIR , με αντικείμενο τις προτάσεις για το πρότυπο παραγωγής της τηλεόρασης υψηλής ευκρίνειας που έχουν υποβληθεί ή πρόκειται να υποβληθούν, πρέπει να εναρμονιστεί,  ΑΠΟΦΑΣΙΖΕΙ:  Άρθρο μόνο  1. Η κοινή δράση που πρέπει να αναληφθεί από τα κράτη μέλη για την έγκριση ενιαίου παγκοσμίου προτύπου παραγωγής για την τηλεόραση υψηλής ευκρίνειας από τη συνέλευση ολομέλειας της CCIR το 1990, θα βασιστεί στην πρόταση που θα προκύψει από το έργο ΕΥΡΗΚΑ-95.  2. Η κοινή δράση θα αναληφθεί, μετά από διαβουλεύσεις μεταξύ των αντιπροσώπων των κρατών μελών και της Επιτροπής, κατά τις συνεδριάσεις που θα διεξαχθούν για να εκπονηθεί σύσταση ενιαίου παγκόσμιου προτύπου για την παραγωγή τηλεόρασης υψηλής ευκρίνειας, το οποίο πρέπει να εγκριθεί από τη συνέλευση ολομέλειας της CCIR.  3. Αν οι διαβουλεύσεις που προβλέπονται από την παράγραφο 2 δεν καταλήξουν σε συμφωνία, οι διαφορές θα τεθούν, εφόσον χρειαστεί, υπόψη των επιμέρους οργάνων του Συμβουλίου.  Βρυξέλλες, 7 Δεκεμβρίου 1989.  Για το Συμβούλιο  Ο Πρόεδρος  P. QUILES  (1) ΕΕ αριθ. L 142 της 25. 5. 1989, σ. 1.